**Argentinos lietuvių bendruomenė**, **ALOST** (isp. *Comunidad Lituana en la Argentina*) – Argentinos lietuvių visuomeninė organizacija, veikianti Argentinoje nuo 1956 m. Pasaulio lietuvių bendruomenės padalinys. Adresas: Mendoza 2280, Avellaneda, Buenos Airių provincija, Argentina.

Istorija
--------

Iki 2009 m. sausio 1 d. ši bendruomenė vadinosi COPLA – Argentinos lietuvių organizacijų ir spaudos taryba (isp. *Consejo de las Organizaciones y Prensa Lituana de la Argentina*. Argentinos lietuvių organizacijų ir spaudos taryba sudaryta 1956 m. iš lietuvių organizacijų atstovų. Iki 1982 m. taryboje buvo atstovaujamos:

* Susivienijimas lietuvių Argentinoje,
* Argentinos lietuvių centras,
* Mindaugo draugija,
* Aušros vartų lietuvių parapija,
* Katalikų moterų draugija „Birutė",
* Argentinos lietuvių jaunimo sąjunga,
* Rozarijo lietuvių bendruomenė,
* Lietuvių senelių židinys,
* laikraščiai „Argentinos lietuvių balsas", „Laikas",
* Šv. Cecilijos choras,
* Lietuvai išlaisvinti centras.
* Lietuvių kultūros ir savišalpos draugija „Nemunas"
* Lietuvių muziejus OLGBRUN,
* Radijo valandėlė „Lietuvos aidai"

Vėliau tarybos sudėtis keitėsi. Kasmet renkama Argentinos lietuvių organizacijų ir spaudos tarybos valdyba – po 2 narius iš kiekvienos organizacijos. 1999 m. Tarybos valdybą sudarė Aušros vartų parapijos, Argentinos lietuvių centro, Susivienijimo lietuvių Argentinoje ir Senelių židinio nariai. 2008 m. gruodžio 1 d. įvykusiame suvažiavime Argentinos lietuvių organizacijų ir spaudos taryba pavadinta Argentinos lietuvių bendruomene.

Veikla
------

Argentinos lietuvių bendruomenė koordinuoja organizacijų veiklą, siekia išlaikyti lietuvybę. Atstovauja Argentinos lietuviams Pasaulio lietuvių bendruomenės renginiuose. Nuo 1959 m. rengiami Pietų Amerikos lietuvių kongresai, 3 jų įvyko Argentinoje. Rūpinasi lietuvių socialiniais reikalais; 1964 m. buvo įkurta prieglauda Lietuvių senelių židinys. Iki 1990 m. kovojo dėl Lietuvos išlaisvinimo. A kasmet švenčia vasario 16 d. ir kovo 11 d. mini 1941 m. birželio trėmimus.

Leidyba
-------

*Pagrindinis straipsnis – Argentinos lietuvių spauda*.
Argentinos lietuvių bendruomenė išleido J. Ereto knygą ispanų kalba apie Baltijos šalis (1974 m.), ispanų-lietuvių kalbų žodyną.

Pirmininkas
-----------

* Jurgis Brazaitis (*Jorge Brazaitis*) – nuo 1999 m.

Šaltiniai
---------

1. ↑  Lietuvių bendruomenė Pietų Amerikoje[neveikianti nuoroda]
2. ↑  Augustinas Steigvilas *Argentinos lietuvių bendruomenė*. Visuotinė lietuvių enciklopedija, T. I (A-Ar). – Vilnius: Mokslo ir enciklopedijų leidybos institutas, 2001 760 psl.
3. ↑  ALOST, pakeičia savo pavadinimą ir nauja valdyba
4. ↑  *Argentinos lietuvių bendruomenė*. Visuotinė lietuvių enciklopedija, T. I (A-Ar). – Vilnius: Mokslo ir enciklopedijų leidybos institutas, 2001. 760 psl.


|  |  |  |  |
| --- | --- | --- | --- |
| 

| Ž • A • RPasaulio lietuvių bendruomenės |
| --- |
|  |
| 
Airijos · Argentinos · Armėnijos · Australijos · Baltarusijos · Belgijos · Brazilijos · Bulgarijos · Čekijos · Danijos · Estijos · Graikijos · Islandijos · Ispanijos · Italijos · Izraelio · Japonijos · JAV · Jungtinės Karalystės · Kanados · Kazachijos · Kipro · Kolumbijos · Latvijos · Lenkijos · Liuksemburgo · Maltos · Meksikos · Moldovos · Naujosios Zelandijos · Norvegijos · Nyderlandų · PAR · Prancūzijos · Rusijos · Sakartvelo · Suomijos · Šri Lankos ir Indijos · Švedijos · Šveicarijos · Taivano · Turkijos · Ukrainos · Urugvajaus · Venesuelos · Vengrijos · Vokietijos |

 |